
Forslag: Valg af medieansvarlig

Af: Jens Alrø Jørgensen, Jens Jørgen Madsen og Michael Robert.

Bestyrelsen pålægges at udpege en medieansvarlig, som månedligt sikrer, at et bredt udvalg af danske medier (traditionelle, sociale, digitale og tv) modtager fakta og nyheder om prostatakræft, dens behandling samt muligheder for livsforbedrende initiativer for patienter. Formålet er at udbrede kendskabet til sygdommen, styrke informationen om behandlingsmuligheder og tidlige indsatser - samt påvirke beslutningstagere.

Den medieansvarlige skal iværksætte arbejdet straks efter udpegning og kan benytte relevant bistand på grundlag af et aftalt budget.
Den medieansvarliges ansvar er at gennemføre aktiviteterne 1-7 beskrevet nærmere i nærværende forslag.
Bestyrelsen skal løbende evaluere indsatsen.

Baggrund
PROPA arbejder for, at sygdommen forebygges, opspores og behandles efter de højeste internationale standarder. 
PROPA’ vision er et sundhedssystem, der er blandt verdens bedste på prostatakræftområdet. 
Danmark halter imidlertid bagefter i håndteringen af prostatakræft, set i forhold til situationen i Europa - herunder de øvrige nordiske lande:
· Pilotprojekter for organiseret screening gennemføres i de fleste svenske landsdele.
· Pilotprojekter for organiseret screening er igangsat i EU-regi med deltagelse af Polen, Spanien, Irland og Litauen (Praise-U)
· England har igangsat pilotprojekt for organiseret screening (Transform).
· Norge har en 10-års plan for indførelse af organiseret screening for prostatakræft.

Medierne spiller en central rolle i at nå ud til befolkningen bredt og til beslutningstagere om fakta og bedste praksis globalt.
Prostatakræft problematikken har i dag slet ikke den bevågenhed fra de danske medier som problematikkens alvor og omfang tilsiger.
Et effektivt samspil med medierne kræver opstilling af en kommunikationsstrategi og – plan.
Dette samspil – baseret på et sagligt grundlag - vil øge opmærksomheden og opbakningen til at få gennemført tiltag, der vil forbedre livskvaliteten for prostatakræftramte i alle sygdommens faser.

I Propa er der jo et marketing udvalg, et sundhedsudvalg, en bestyrelse med en formand, der deltager i et stort antal møder med relevante spillere i sundhedssystemet. Hidtil er en mærkbar bevågenhed i mediebilledet – og dermed i befolkningen og blandt politikerne – ikke opnået.
Det er derfor relevant at gennemføre en dedikeret, struktureret ekstra indsats fra en medieansvarlig for at ændre billedet.

Den medieansvarliges opgaver

1. At udarbejde en overordnet kommunikationsstrategi og - plan i samarbejde med et eksternt ekspert/bureau med det formål at sikre en stærk og målrettet fortælling for at engagere både offentligheden og beslutningstagere i sundhedssystemet og i det politiske system.
Den overordnede kommunikationsstrategi og -plan skal være fundamentet og rammen for gennemførelsen af de efterfølgende opgaver 2-7.
2. At målrette mediedækningen med fokus på nationale og regionale nyhedsmedier, fagmedier, tv, radio og sociale medier.
3. At udarbejde og udsende pressemeddelelser om aktuelle emner, forskning og patienthistorier.
4. At kontakte journalister proaktivt for at skabe relationer til sundheds- og politikjournalister for at sikre deres løbende interesse for prostatakræft.
5. At indsende debatindlæg og kronikker for at sikre synlighed i landsdækkende aviser med klare budskaber om screening, behandling og forbedringer i sundhedssystemet.
6. At sikre en samlet stemme ved at koordinere med 
· Propas ledelse – herunder marketing og kommunikations udvalget MAKO samt sundhedsudvalget SU.
· relevante øvrige patient foreninger og 
· sundhedsfaglige aktører 
7. At planlægge oplysningskampagner, offentlige arrangementer og politiske rundbordsdiskussioner.

Efterskrift

Vi håber, at der på landsmødet vil være forståelse for – og opbakning til - valg af en medieansvarlig.

Med venlig hilsen     
Jens Alrø Jørgensen, medlem af PROPA
Jens Jørgen Madsen, medlem af PROPA
Michael Robert, medlem af De Unge Prostatadrenge, DUPD





